[Wen] 'Modder en Bloed' binnekort in teaters | Maroela Media
[Wen] 'Modder en Bloed' binnekort in teaters
Modder en Bloed, 'n epiese periodefliek oor die Anglo-Boereoorlog, begin 1 April in teaters landwyd draai.
Ná die dood van sy vrou en kind word Morkel (Stian Bam) verban na St. Helena waar hy saam met ander krygsgevangenes aangehou word. Tydens die gevangenskap is daar geen genade nie en leef hulle in haglike omstandighede. Hoewel elke dag 'n stryd om oorlewing is, moedig dit kameraadskap onder die gevangenes aan en word hulle so heg soos 'n familie.
In die fliek is kolonel Swannell (Grant Swanby), 'n man met 'n diepgewortelde haat vir die Afrikaner, in beheer van die konsentrasiekamp. Dit is teen hom dat Morkel 'n uitdaging aanvaar wat lei tot die belangrikste stryd van die Boere se lewe.
"Morkel is 'n natuurlike leier en iemand wat vreeslik strategies dink. Maar hy was ook 'n goeie boer en 'n gewone mens, en vandaar het sy natuurlike instink om die leier te wees, selfs onder druk, hom 'n simbool van die Afrikaner gemaak het," vertel Stian Bam oor sy karakter.
Akteurs soos Deon Lotz, Edwin van der Walt, Albert Maritz, Altus Theart, Jacques Bessenger, Bok van Blerk, Michael Richard en David Louw maak ook hul verskyning in die prent. Britse akteurs soos Charlotte Salt (Katherine Sterndale), Patrick Connolly, Nick Cornwall en Josh Myers is ook in die fliek te sien.
Kompetisie: Vyf lesers kan elke dubbelkaartjies vir die fliekpremière van Modder en Bloed wen vir 10 Maart. Stuur jou naam, kontakbesonderhede en die antwoord op die volgende vraag aan [email protected]: Wanneer begin Modder en Bloed in teaters draai? Die wenners sal per e-pos in kennis gestel word.
Sal dit bitter graag wil sien Lyk regtig na 'n lekker fliek!!
Sal die film baie graag wil sien. Daar is so baie films oor die wêreldoorloë – wat is daar oor die Boere se twee vryheidsoorloë? Dus dankie, ons sal gaan kyk!